आनंद हर्षा की कहानी-  मां का दुख
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाAnand Harsha's Story - Mother's Grief
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
यकायक तीनों एकमत होकर कालिंदी के घर जाकर पूछताछ करने को सहमत हो गईं। बेल बजने पर दरवाज़ा खोलती, कालिंदी बोली, ‘आज चौकड़ी मेरे यहां, क्या कुछ विशेष तो नहीं।’
तभी शर्बरी ने कहा, ‘दीदी, आपकी ये हंसी ऊपरी है, अंदर कोई गहरा राज है जो आप छुपाए बैठी है।’
बीच में ही बात काटते हुए पाखी ने कहा, ‘एकाएक आप में हमने कई बदलाव देखे हैं।’
विशी ने हां में सिर हिलाया तो, शन्मुखा से भी रहा नहीं गया, ‘दीदी, आप तो ऐसी न थीं, आपको कोई समस्या है क्या? लेकिन कभी हमने आपको ऐसे नहीं देखा, क्या बात है? बेझिझक बताइए न।’
शर्बत देते हुई रुआंसी आंखों से कालिंदी बोली, ‘अख़बार तो तुम्हारे घर भी आया होगा न, कल मेरे घर भी आया था, लेकिन वो मेरे दर्द को हरा कर गया। दरअसल मेरा एक ही बेटा था रोहन। जो मेरा सहारा था, बचपन से ही उसका सपना सेना में जाने का था, दिन-रात उसी में लगा रहता। अपने पिता की मृत्यु से वो बहुत व्यथित हो गया था, अपने पंखों को समेट वो घर चलाने में व्यस्त हो गया, समझा-बुझा कर मैंने ही उसे सेना के लिए तैयार किया, इसीलिए तो मैं फर्म में नौकरी करने लगी।’
‘एक दिन युद्ध की ख़बरें आने लगीं, अगले ही दिन जीत की ख़बर भी आई लेकिन साथ ही रोहन की यूनिट से फोन आया, कि अब वह हमारे बीच नहीं है, अदभ्य साहस और वीरता तथा उच्च निर्णय क्षमता का प्रदर्शन करते हुए वह वीरगति को प्राप्त हुआ। सेना दिवस पर मरणोपरांत शौर्य चक्र लेते समय मेरी रूह कांप गई, मैंने अपने आप को जैसे-तैसे संभाला, यादों को भूलने के लिए नए शहर में आपके बीच आ गई, हंसी-ख़ुशी रहने लगी, कल सेना दिवस था, मेरे रोहन की फोटो छपी थी, मगर मैं मेरे दर्द को किससे साझा करती, सब अपने में ही लगे रहते हैं, बस यही उदासी का कारण है।’
चारों के हाथ में शरबत के गिलास जस के तस रखे रहे समय जैसे रूक-सा गया, उन्हें कालिंदी की उदासी का कारण तो ज्ञात हुआ ही, साथ ही ज्ञात हो आया कि मां का दिल कितने दर्द सह जाता है, अवाक्-सी चारों काफी देर कालिंदी दीदी का हाथ थामे उन्हें दिलासा देती रहीं।